กระทิงแดงปรับแผนงานใหม่ เล็งปรับเป้าเติบโตเพิ่มขึ้น
กระทิงแดง เล็งปรับเป้าเติบโตเพิ่มขึ้น หลังเศรษฐกิจเติบโตดีเกินคาด พร้อมแผนการเดินหน้าลงทุนเพื่อเพิ่มส่วนแบ่งตลาดขึ้นเป็น 35% จาก 30% ตั้งเป้าเติบโตทั้งปีมากกว่า 12%
2 เม.ย. 2553

กระทิงแดง เล็งปรับเป้าเติบโตเพิ่มขึ้น หลังเศรษฐกิจเติบโตดีเกินคาด พร้อมแผนการเดินหน้าลงทุนเพื่อเพิ่มส่วนแบ่งตลาดขึ้นเป็น 35% จาก 30% ตั้งเป้าเติบโตทั้งปีมากกว่า 12%
นายสราวุฒิ อยู่วิทยา กรรมการผู้จัดการ บริษัท กระทิงแดง ผู้ผลิตและจัดจำหน่ายเครื่องดื่มชูกำลัง ภายใต้แบรนด์ กระทิงแดง เปิดเผยว่า แม้ว่าประเทศไทยจะมีปัญหาทางการเมือง แต่ในช่วงดังกล่าวเศรษฐกิจ และตลาดหุ้นมีอัตราการเติบโตดีมาก โดยดูได้จากอัตราการบริโภคในช่วยเดือน ม.ค.-มี.คง พบว่าเติบโตอย่างรวดเร็ว จนทำให้บริษัทผลิตสินค้าไม่ทันกับความต้องการ ดังนั้นบริษัทจึงต้องมีการปรับแผนการดำเนินงาน และเป้าที่ตั้งไว้ให้สูงขึ้น จากเติมที่ปีนี้ตั้งเป้าเติบโตไว้ที่  10 – 12% เท่ากับปีที่ผ่านมา ที่มีรายได้ภายในประเทศราว 6,000 ล้านบาท
"ไม่น่าเชื่อว่าภาวะเศรษฐกิจฟื้นตัวจะเติบโตอย่างรวดเร็วมากจนบริษัทผลิตสินค้าไม่ทัน และแม้ในปีที่ผ่านมาจะเป็นปีที่ประเทศต่างๆ ทั่วโลก รวมถึงประเทศไทยจะประสบปัญหาวิกฤตเศรษฐกิจก็ตาม แต่บริษัทก็ยังสามามารถเติบโตได้ 12% ทำให้ปีนี้บริษัทตั้งเป้าเติบโตเท่ากับปีที่ผ่านมา แต่จากผลประกอบการในช่วง 3 เดือนแรก บริษัทเห็นแล้วว่าเศรษฐกิจมีแนวโน้มสดใสมากจึงวางแผนที่จะปรับตัวเลขการเติบโตให้สูงขึ้น"นายสราวุฒิ กล่าวเพิ่มเติม 
นอกจากนี้ บริษัทยังตั้งเป้าเพิ่มส่วนแบ่งตลาดจากปัจจุบันที่อยู่ที่ 30% เป็น 35% ภายในสิ้นปีนี้ ซึ่งถือเป็นอันดับที่ 2 ของตลาดเครื่องดื่มชูกำลังที่มีมูลค่าตลาดรวมมากกว่า 1 หมื่นล้านบาท โดยผู้ที่มีส่วนแบ่งตลาดเป็นอันดับที่ 1 คือ เอ็ม100 และ เอ็ม 150 ที่มีส่วนแบ่งตลาดรวมกันมากกว่า 50% ของตลาดรวม ดังนั้นจึงยังไม่ใช่เรื่องง่ายที่ กระทิงแดง จะขึ้นเป็นผู้นำตลาด
สำหรับแผนการส่งเสริมตลาด บริษัทจะใช้งบเป็นเงินราว 400 – 500 ล้านบาท ซึ่งเป็นงบที่บริษัทใช้ส่งเสริมตลาดอยู่ในระดับนี้มาตลอด และในปีนี้บริษัทมีแผนที่จะเปิดตัวสินค้าใหม่ และแผนการลงทุนเพิ่มเติม โดยจะเปิดเผยในภายหลัง 
ทางด้านตลาดต่างประเทศที่บริษัทมีการส่งออกเกือบทั่วโลก และการร่วมทุนกับบริษัทในต่างประเทศเพื่อผลิตสินค้าและขายภายในประเทศดังกล่าว ในปีนี้ก็มีแผนที่จะขยายไปตลาดใหม่ๆ และแผนการร่วมทุนเพื่อสร้างโรงงานการผลิต หรือเพิ่มกำลังการผลิตหลังจากเศรษฐกิจฟื้นตัว คาดว่าในปีนี้ทางด้านตลาดส่งต่างประเทศบริษัทคาดว่าจะมีอัตราการเติบโตไม่ต่ำกว่า 20% เนื่องจากปีที่ผ่านมาแม้จะมีปัญหาวิกฤตเศรษฐกิจแต่รายได้จากตลาดต่างประเทศก็ยังเติบโตได้ราว 20%